67. schôdza NR SR - 3.deň - A. dopoludnia
Dátum: 2022-06-28
Poslanec: Blanár, Juraj (SMER - SD)
Druh vystúpenia: Vystúpenie v rozprave

34. Ďakujem veľmi pekne, pán podpredseda. Dámy a páni, pán kolega Kazda tak trošičku sa poradoval, že iba jeden sa prihlásil, bolo to cítiť na ňom, vydýchol si, veľký kameň spadol, ale dobre. Dámy a páni z koalície, to, čo predvádzate, je neúcta voči parlamentu, je neúcta voči občanom Slovenskej republiky. Vy sa už ani len nesnažíte predstierať, že je tu parlamentná demokracia, že minister podlieha parlamentu a minister má byť tu. Aj vám pripomeniem, že keď ste boli v opozícii práve na chrbte strany SaS sa dostal do tohoto parlamentu pán Matovič, ktorý priniesol tú kultúru, ktorá je tu vami šírená široko ďaleko. Okrem toho priniesol množstvo turistov, ktorí potom politicky chodia z jednej strany do druhej a tvária sa, že majú nové myšlienky. A tie myšlienky sú také, že minister, ktorý je odvolávaný, ani len nemá tú úctu voči parlamentu, aby prišiel sem. Čo sa dialo keď boli naši ministri odvolávaní a nebodaj si odskočil tuto to salónika vzadu, lebo mal tam nejaké stretnutie, okamžite tu stál Matovič, okupoval tento rečnícky pult a povedal, kým nepríde minister nebudeme pokračovať ďalej, to vám treba pripomenúť. Ale vy sa tvárite, že to je v poriadku, ale tvárite sa preto, lebo vy už nemáte úctu ani k parlamentu, ani parlamentarizmu a nemáte úctu ani k ľuďom, lebo ste to prejavovali celý čas počas pandémie. Aj teraz, ako komunikujete a hovoríte tým občanom, áno, musíš znášať to zdražovanie preto, lebo Ukrajina. Lebo toto je to najdôležitejšie, vy ste si uťahovali opasky od ´89 a potom od ´93, no a teraz si musíte znova uťahovať opasky kvôli Ukrajine, lebo vy nedokážete nič urobiť, jedine takúto odpoveď ponúknuť, ale opak je pravdou. A tomu sa chcem venovať aspoň na záver tejto rozpravy. Dámy a páni, dávam do pozornosti skvelú prácu, ktorú urobil Parlamentný inštitút. Je to porovnávacia analýza „Opatrenia zamerané na zmiernenie vplyvu rastúcich cien energií vo vybraných štátoch". Čo sme počuli od vládnej koalície, počuli sme, že v podstate Európska únia neumožňuje znižovanie daní, pretože je tam nejaká dohoda, ktorá nám to neumožňuje. Rovnako sme sa dopočuli od našej koalície, že jediné, čo vieme urobiť a čo je skvelé, a odprezentoval to aj tu pán minister Sulík, je zastropovanie cien plynu a elektrickej energie. Ale aká je pravda je odkryté krásne v tejto analýze, ktorú chcem v krátkosti predstaviť. Ale na úvod musím povedať aj pre všetkých kolegov v opozícii, ktorí tu možno hovorili niečo, čo nebolo celkom pravdivé, že Európska únia, tak ako aj my sme to už od septembra robili, vás upozorňovala už v októbri a vyzývala členské štáty Európskej únie, aby sa usilovali svojim občanom pomôcť zvládnuť zvyšujúce ceny energií. A píšu tu opatrenia, dámy a páni, a ja ich budem citovať. Po prvé, regulácie cien. Čo sme predkladali na ostatnej mimoriadnej schôdzi, vážené dámy a vážení páni z koalície, no práve reguláciu cien, ktorú môžeme robiť a robia ich aj okolité krajiny a budem čítať v tom zozname, ktoré to robia. Po druhé, znižovanie daní. Čo sme ponúkali v tých mimoriadnych schôdzach, ktoré sme zvolávali, bolo ich celkom osem, ktoré ste všetky zrušili. Znižovanie daní, čo ste vy urobili? No a potom je tam sociálna plošná podpora. Ale nie sociálna plošná podpora tak, že urobíte krúžkovné a zoberie inému veľmi dôležitému pilieru verenej správy, samospráve, obrovské peniaze, ktorá sa stará o dennodenný život na celom území Slovenskej republiky. Toto je výsledok slovenskej vlády, za ktorú zodpovedá predseda vlády Heger, minister financií Matovič a váš minister hospodárstva. Toto sú nosní ľudia, ktorí by mali o týchto veciach rozhodovať a pomáhať. K tomu aj ďalší minister ako minister Krajniak. No a poďme k tým číslam. Pamätáte si, ako tu pri obhajobe minister Sulík hovoril, však sme zastropovali ceny elektrickej energie a ceny plynu. Veď to je skvelá vec. Keby to mali aj v iných krajinách, tak by sa potešili takéto niečo. Tak viete, aký je výsledok? Ja vám poviem. Ten výsledok je taký, že cena elektrickej energie bola zastropovaná na roky, do roku 2024 na úrovni 61,21 eur za megawatthodinu. Ale viete, čo to v konečnom dôsledku znamená oproti roku 2020? No zvýšenie. A to zvýšenie budem hovoriť pre priemernú domácnosť žijúcu v byte by to mohlo znamenať celkový medziročný nárast nákladov približne 3 až 4 eurá za mesiac. A počúvajte ďalej, ale domácnosť, ktoré využívajú elektrinu aj na kúrenie a ohrev vody oproti roku 2020 až 14 eur. Čo to znamená? Že je to 50 eur pre tých, čo využívajú elektrickú energiu len tak bežne, a tí, čo ju využívajú aj na kúrenie, tak je to 168 eur, dámy a páni, na mesiac. Taká je pravda, žiaden zázrak, ktorý tu prezentujete, že sme zastropovali ceny na úrovni roku 2020. A poďme k zemnému plynu. Zemný plyn sa skladá z viacerých, teda dodávkach zemného plynu z viacerých položiek. Je to cena za distribúciu, preprava plynu a potom je finálna cena. A viete, aký je výsledok? Výsledok je taký, že občania Slovenskej republiky zaplatia 18,69 eura oproti roku 2020, to sa píše v tejto analýze, na mesiac viac. Čo v sumáre za jeden rok znamená 224 eur, dámy a páni. Takže podčiarknime toto celé a výsledok je taký, že zastropovanie, to bombastické zastropovanie cien elektrickej energie a zemného plynu, ktoré tu prezentujete ako obrovský úspech a bodaj by iné krajiny boli urobili také niečo, boli by pyšné, bude stáť daňových poplatníkov Slovenskej republiky 392 eur mesačne naviac. Pardon, ročne. Čiže keď si to spočítate tak čo to je, to je jeden plat. Možno taký dôchodcovský príjem, ktorý jednoducho zaplatia, ale to je len na zastropovanie. A nehovoríme o nárastoch ďalších cien potravín a pohonných hmôt, ktoré sú s tým spojené. Prečo iné krajiny na základe odporúčania, ktoré je tu jasne zhrnuté, Európskej únie regulácia cien, ktorú sme ponúkali, znižovanie daní a sociálna podpora mohli v iných krajinách urobiť a prečo sme to neurobili, presnejšie ste to neurobili, lebo niekedy využívanie tohto množného čísla je mätúce, ale my sa staviame do pozície, že zastupujeme občanov Slovenskej republiky, ale vaša vláda to nedokázala urobiť a ja budem napríklad citovať: podpora sociálne zraniteľných obyvateľov a všetkých obyvateľov, Slovensko nula. Belgicko – sociálna tarifa, energetický poukaz 80 eur, 100 eur pre energie, na vykurovanie olejom 200 eur poukaz a zrušenie poplatkov za plyn a energiu. Dámy a páni, poďme ďalej. Cyprus – zníženie DPH z 19 na 5 %. Ponúkali sme to v tých schôdzach, ktoré sme zvolávali, a vy ste ich jednoducho odmietli. 10-percentná zľava na účet, za účet na elektrinu, ktorú ponúkal Cyprus svojim obyvateľom. Dánsko – tepelný šek, 800 eur na domácnosť, dámy a páni. Čo sme my ponúkali? My sme ponúkali 1 500 eur, kde by boli zahrnuté aj náklady na vykurovanie, ale aj na zdražovanie. Vy ste to odmietli. Tuto dali Dáni 800 eur na domácnosť. Pokračujem ďalej. Francúzi – jednorazový príspevok vo výške 100 eur alebo jednorazový príspevok, ktorý sa týkal podpory pre všetky domácnosti, ktoré dostali takisto ďalších 100 eur. Chvalabohu, lepšie ako nič. Môžem ísť ďalej. Írsko – jednorazový príspevok 200 eur. Luxemburčania rovnako dali príspevok jednorazový vo výške 400 eur, a môžem pokračovať ďalej pri tej podpore, ktorú urobili ako Rakúšania jednorazový príspevok 300 eur na domácnosť, jednorazový príspevok 150 na občana. Slovinci, rovnako Španieli, môžem pokračovať ďalej. Sociálny bonus Španieli urobili 60 % až 70 %, ale, samozrejme, majú úplne ináč nastavené dane ako my, neberú to samosprávam, ako to robí táto vláda. No a poďme ďalej, čo sa týka zníženie daní a poplatkov. Belgicko – zníženie elektrickej energie s pomocou daní z 21 na 6 %. Zníženie spotrebných daní. Spotrebné dane na pohonné hmoty. Znížili takmer o 20 centov. Čo by to urobilo aj pre naše domácnosti. Boli by to určite významné, významné posuny a pomohlo by to rozpočtu. Alebo Cyprus, rovnako ako som hovoril, z 19 % na 5 % išli, čo sa týka DPH v elektrickej energii. A môžem pokračovať, Chorvátsko – plyn a teplo 13 % z 25 % znížená daň. Francúzsko znížila daň fixne z 22 eur, z 22 a pol eur za megawatt na jedno euro pre domácnosť a 50 percent pre, 50 centov pre podniky. Čiže, dámy a páni, môžem pokračovať Holandskom, môžem pokračovať Maďarskom, ktorí zastropovali nielen ceny pohonných hmôt, ale aj zastropovali ceny základných dôležitých potravín, ktoré sú v tom spotrebnom koši najdôležitejšie pre tie najzraniteľnejšie skupiny, ktoré tu boli spomenuté, ktoré sa ocitajú na hranici chudoby. Každý tretí dôchodca. Toto všetko tie ostatné krajiny boli schopné urobiť, ale viete, prečo to boli schopné urobiť. No preto, lebo sa vedeli dohodnúť tie vlády a mysleli na svojich občanov. Zatiaľ čo ja mám pocit, že vy myslíte len na to, ako pomôcť Ukrajine, ale nie svojim občanom, a vy myslíte len na to, ako hasiť vaše egoistické hádky falošné v rámci koalície a tvárite sa, že pomáhate ľuďom. Celé Slovensko ste oblepili klamlivými bilbordami. Tisícky, tisícky bilbordov, ktoré hovoria o tom, že 200 eur na, na dieťa. Čo je klamstvo, ktoré už dneska vie spočítať aj žiak v základnej škole, že to tak nie je. Ale vy ho šírite úplne bez akýchkoľvek problémov a dokážete si aj vašu tvár použiť na to, aby ste to klamstvo šírili. Alebo ďalšie, namiesto 25-tisíc bytov nájomných dnes sú bilbordy, ktoré hovoria, že byty nájomné boli schválené. Ja nevidím žiadne byty, ktoré by boli postavené alebo že by naozaj ľudia už mohli tam bývať. A zatiaľ čo inflácia požiera úspory občanov Slovenskej republiky, zdražuje im každodenné živobytie, vláda Slovenskej republiky príjme krúžkovné, ktoré má pomôcť občanom Slovenskej republiky a potom sa chváli, že toto je tá najväčšia pomoc v celom vesmíre. Niečo epické! A my sme tu dnes práve preto, aby sme poukázali na to, čo robíte, lebo je to naša povinnosť. Poukazovať na to, čo robíte. Ak tu bol summit Európskej únie, kde sa mal jasne formulovať postoj, že potrebujeme mať prechodné obdobie také, aby to nemalo dopad na Slovenskú republiku taký, že budeme mať nedostatok pohonných hmôt, tak sme mali za to bojovať. Mali ste vy za to bojovať, ale ako môže bojovať Eduard Heger, keď spoločne s pani prezidentkou boli prví v prvom rade, ktorí kričali, okamžite je potrebné sa odstrihnúť od ruskej ropy a ruského plynu. Od takéhoto človeka asi nemôžeme očakávať, že bude bojovať na summite a postaví sa za občanov Slovenskej republiky, tak ako to urobili iní. Namiesto toho je tam esemesková komunikácia, kde zrazu z troch rokov sa objaví osem mesiacov a keď Sulík ponúka, no tak musíš rokovať. Nie ja už nebudem rokovať, odkazuje mu Heger a hovorí, nech si to Česi vyrokujú. A keď si to Česi vyrokovali ďalších desať mesiacov, to prechodné obdobie, tak potom ste to prezentovali akože to je úspech delegácie Slovenskej republiky. Veď to je klamstvo, zavádzanie, jedno za druhým. Výsledok je taký, že Slovenská republika z hľadiska pohonných hmôt je prosto ohrozená. A minister Sulík nepríde ani do parlamentu, aby mal tú úctu k parlamentu, keďže podlieha parlamentu a vypočuje si všetky veci a protiargumenty dáva, ale on si odskočí na dovolenku, preto vy prerušíte schôdzu, pomiešate to tak, aby sme pokračovali v odvolávaní so Sulíkom až po tom, ako sme odvolávali Budaja, pritom Budaja sme dali ako druhého po Sulíkovi, však veď toto všetci ľudia vidia, že to bol zámer a vy sa tvárite, že dnes už ten Sulík je tu a všetko je absolútne v poriadku, však on ide bojovať. No nejde bojovať, dámy a páni, a toto už sa nedá zvrátiť, čo ste urobili, pretože prosto výsledok je taký, že to bude mať vážny dopad na peňaženky daňových poplatníkov. Preto, dámy a páni z koalície, vráťte sa krátkej cesty, nalejte si čistého vína a povedzte, že jednoducho toto už nedokážete zvládnuť a že škodíte a ničíte Slovensko. Že Slovensko ničíte, že Slovensko už nie je tá krajina, ktorá bola v strednej Európe vnímaná ako tá, ktorá rastie, ale že je to Slovensko, ktoré upadá a zásluhou vašej vlády. A preto ak nie ste schopní, aby ste Slovensku pomáhali a občanom Slovenskej republiky, tak prídite sem do parlamentu, podporte zákon, ktorý bude novelizovať Ústavu Slovenskej republiky tak, aby mohlo byť skrátené volebné obdobie a jednoducho nechajte občanom, aby vyhodnotili tú vašu prácu a dali tu ľudí, ktorým budú dôverovať a ktorí Slovensko vyvedú z tejto obrovskej krízy, do ktorej ste dostali Slovensko. To je jediný liek na vaše hádky a na pomoc občanom Slovenskej republiky. Všetky ostatné, ktoré tu ponúkate, sú len falošnými, falošnými ponukami. Nejaké odprosovanie sa, ale to nepomôže. Môžete sa odprosovať navzájom jeden druhého, podstata je taká, že všetko to tu ovláda Igor Matovič a všetkých vás manipuluje tam, kde on potrebuje a vy nie ste schopní s tým nič urobiť, ba práve naopak, ešte prepožičiavate vaše tváre na falošnú a klamlivú bilbordovú kampaň, ktorá je po celom Slovensku s tým, že ste obrali obce o obrovské finančné prostriedky, ktoré budú mať veľký dopad na peňaženky občanov Slovenskej republiky a prezentujete to ako antiinflačný balíček. Čo už dnes aj všetky tie liberálne médiá, ktoré vám doteraz pomáhali, už nemôžu ani toto prejsť len tak bez povšimnutia a hovoria o tom, že aký antiinflačný balíček, veď tam žiadna antiinflačná pomoc nie je. Ale vy sa tvárite, že všetko je v poriadku. Preto sme tu. A preto sme zvolali túto schôdzu na odvolávanie Sulíka, aby sme otvorili všetky tieto témy, aby to aspoň ľudia počuli, že my sa snažíme niečo urobiť na rozdiel od vás, aby ste to aspoň vypočuli. My nemusíme byť tí, ktorí v konečnom dôsledku znížia tie ceny alebo zastropujú, ale môžete to urobiť vy, my sa vôbec neurazíme. Dali sme vám mimoriadnu schôdzu, kde ste to mohli urobiť a zastropovať tie ceny, pretože v kapitalizme platí jedna základná poučka. Ak raz niečo zdražie, tak už ťažko to zlacnie. Pretože všetci sa na to nastavia. A Európa ide do obrovskej recesie a bude to len horšie. Preto je bol potrebné podržať to v tých kritických situáciách a dúfame, že to bude čo najkratšie, lebo ak to bude trvať veľmi dlho, tak Boh nás ochraňuj celé Slovensko s touto koalíciou, ktorá tu je na čele s Matovičom a hovorcom pánom Hegerom. Takže toto je zmysel tejto schôdze, dámy a páni, my vieme, že Sulíka udržíte, preto pán Sulík bez akýchkoľvek problémov odišiel so svojou dcérou na dovolenku, lebo on si je istý, že jednoducho nebude odvolaný. Toto je ten váš prístup a pohŕdanie parlamentom, ale najviac pohŕdate občanmi Slovenskej republiky aj tým, že odpoveďou na všetky tieto argumenty sú „lebo Fico, lebo SMER" a neviem ešte aké výhovorky, ale vy ste tu už viac ako dva roky, dámy a páni, a výsledok vidíte. Zničené, zbedačené Slovensko. Ďakujem.